Autolycus (Mercurii filius)
Autolycus (Graece Αὐτόλυκος), Mercurii filius, in fabulis Graecis est fur notissimus. Anticleae pater, Ulixis avus est; nam Ulixes eum in carmine XIX Odysseae reminiscitur et nomen Autolycum sibi dedisse narrat. Euripides drama satyricum de Autolyco composuit.

Origo
Mater eius Philonis filia Deionis filii Aeoli, ut Hesiodus dicit vel Chione Daedalionis filia. Eadem ab Apolline Philammonem peperit Thamyridis patrem. Interdum filius Mercurii et Stilbae Eosphori filiae dicitur  aut ipsius Daedalionis aut Erichthonii.

Labores
Mercurius filio muneri dedit, ut furacissimus esset nec deprehenderetur in furto; nam quicquid surripuisset in quamcunque vellet effigiem transmutari poterat, ex albo in nigrum vel ex nigro in album, in cornutum ex mutilo, in mutilum ex cornuto. Idem filio suo nomine peierare permisit. Autolycus galeam Amyntoris ex Eleone rapuit et vaccas Euryti ex Euboea abigit. Argonauta fuit. Herculem luctari docuit.

Autolycus et Sisyphus
Autolycus Sisyphi pecus assidue surripiebat nec ab eo deprehendi poterat. Sisyphus furtum sentiebat, quod illius pecudum numerus augebatur et suus minuebatur, et, ut eum deprehenderet, in pecorum ungulis notam imposuit. Ut Polyaenus dicit, plumbo ungulis sic affecit, ut ΑΥΤΟΛΥΚΟΣ ΕΚΛΕΨΕΝ, scilicet Latine Autolycus furatus est ungulae in terra imprimerent; cum Autolycus noctu pecudes abduxisset, sole orto agricolae in via litteras accusatorias viderunt Sunt qui addant Autolycum deprehensum Anticleam filiam Sisypho dedisse, quae postea Laerti coniunx facta est, sed Ulixem e Sisypho genuit, quod inimici Ulixis remurmurare solent.

Familia
Neaeram Perei filiam aut Amphitheam uxorem habuit et Anticleam filiam. Iasonis mater Polymede Autolyci filia fuisse inredum dicitur. Habuit et filios, cum quibus in Parnasso monte habitabat, ibi et Ulixes nepos eum vidit..

Notae

Argonautae
Mythologia Graeca
Personae Odysseae